###### Квантитативен аспект на избалансираното известување

- А. Периоди пред и од распишувањето на изборите

Измените на Изборниот законик од јули 2016 година, предвидуваат дека одредбите за начинот на известувањето (членови 75 и 75 - а) почнуваат да важат 100 дена пред денот на гласањето. Одредбата од член 75 став 1 поставува три барања - правичност, избалансираност и непристрасност. Правичноста и непристрасноста се врзани со почитувањето на професионалните новинарски стандарди и принципи, додека принципот за избалансираност во известувањето за парламентарни избори е определен како пропорционалност според бројот на потврдени листи со кандидати за пратеници (член 75 - а став 1 точка б.). Ова значи дека принципот на пропорционалност е неприменлив сè до почетокот на изборната кампања, зашто потврдените листи со кандидати се познати дури непосредно пред почетокот на кампањата, кога не е дозволено водење кампања сè до нејзиниот законски пропишан почеток - 20 дена пред денот на гласањето (член 69 - а став 2). Исто така, ниту Законот за аудио и аудиовизуелни медиумски услуги не содржи правила како да се обезбеди политички плурализам во периоди надвор од изборна кампања. Генералното барање од Законот е 'објективно и непристрасно прикажување на настаните со еднаков третман на различните гледишта и мислења и овозможување на слободно оформување на мислењето на публиката за одделни настани и прашања'. Тргнувајќи од неопходноста да се обезбеди плурализам на политички ставови и гледишта, Агенцијата ќе го операционализира барањето за избалансираност во известувањето од член 75 став 1 од Изборниот законик така што ќе го прилагоди францускиот модел за постигнување политички плурализам надвор од изборни периоди на законската рамка поставена од македонската регулатива. Имено, во периодот од 100 дена пред денот на одржување на изборите, па до почетокот на изборната кампања, телевизиите и радијата, за да постигнат квантитативен баланс во известувањето ќе треба да го почитуваат следниов принцип:

Времето во вестите издвоено за политичките партии од парламентарната опозиција, другите парламентарни партии и независни пратеници/чки кои делуваат опозициски, носителите на функции во органите на власта на централно и локално ниво, во органите на управата и јавните претпријатија од нивните редови, вонпарламентарните партии кои делуваат опозициски, коалиции, сојузи, граѓански организации и слично кои ја поддржуваат опозицијата, треба да изнесува најмалку половина од времето издвоено за политичките партии кои ја сочинуваат позицијата во парламентот (парламентарното мнозинство), носителите на функции во органите на власта на централно и локално ниво, во органите на управата и јавните претпријатија од нивните редови, претседателот на државата, како и вонпарламентарните партии, коалиции, сојузи, граѓански организации и слично кои ја поддржуваат власта. Од времето врз основа на кое ќе се извлекуваат оценките за балансот се иззема времето за прилозите за активности/изјави на претседателот на државата и на носителите на функции на власта и од позицијата и од опозицијата за теми што не се релевантни за внатрешната општествено - политичка дебата (на пример, реакции на настани во странство, официјални средби со странски државници и други субјекти, домашни настани поврзани со природни непогоди, настани од културата итн.). Доколку ваквите теми се актуелизираат во контекст на внатрешната општествено - политичка дебата - и тие ќе влезат во времето за оценување на балансот. Не се анализираат вестите од светот, спортот, ниту генералната најава и меѓунајавите. За да се обезбеди примерок од кој ќе можат да се добијат статистички релевантни оценки за балансот во известувањето, извештаи ќе се објавуваат за период од 10 дена.